ไฟแนนเชียลไดเจสต์
ANAN ร่วมทุนบริษัทย่อยของมิตซุย
29 ต.ค. 2565

ANAN ร่วมทุนบริษัทย่อยของมิตซุย
นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ (ANAN) เปิดเผยว่า เมื่อวันที่ 18 มิ.ย. 2556 ที่ผ่านมา บริษัทได้บรรลุข้อตกลงเข้าร่วมทุนและลงนามในสัญญาร่วมทุนกับ SEA Investment Five Pte.Ltd. (SEAI5) โดยบริษัทร่วมลงทุนในสัดส่วน 49% ของเงินลงทุน 1,800 ล้านบาท 
สำหรับ SEAI5 เป็นบริษัทย่อยของบริษัท Mitsui Fudosan Residential บริษัทในกลุ่มมิตซุย ฟูโดซัง ซึ่งเป็นบริษัทประกอบธุรกิจพัฒนาอสังหาริมทรัพย์รายใหญ่ในญี่ปุ่น 
“บริษัทและ SEAI5 จะเข้าร่วมทุนในโครงการพัฒนาอสังหาริมทรัพย์ตั้งแต่ 10%” นายชานนท์ กล่าว 
ก่อนหน้านี้ นายชานนท์ กล่าวว่า การร่วมทุนครั้งนี้จะช่วยเพิ่มศักยภาพในการขยายโครงการ และบริษัทยังได้รับการถ่ายทอดเทคโนโลยีด้วย 
ด้านแผนการดำเนินธุรกิจในปีนี้ บริษัทตั้งเป้าการเติบโตรายได้ที่ 100% ซึ่งมาจากการเตรียมโอนโครงการคอนโดมิเนียมมูลค่ารวมกว่า 1.2 หมื่นล้านบาท ผลจากการวางแผนเปิดตัวใหม่ 13 โครงการ 
BJC ร่วมทุนเยอรมนีทำเครื่องมือแพทย์ 
นายอัศวิน เตชะเจริญวิกุล กรรมการ บริษัท เบอร์ลี่ ยุคเกอร์ (BJC) เปิดเผยว่า ที่ประชุมคณะกรรมการบริษัทมีมติให้สัตยาบันการจัดตั้งบริษัทร่วมทุนในประเทศไทย บริษัท บีเจซี มาเฮ เมดิคอล ได้ทำสัญญาร่วมทุนกับ มาเฮ โฮลดิ้ง จีเอ็มบีเอช ผู้ผลิตอุปกรณ์ทางการแพทย์ ซึ่งตั้งอยู่ที่ประเทศเยอรมนี เพื่อลงทุนในกิจการการค้าเครื่องมือแพทย์ 
บริษัท บีเจซีฯ ถือหุ้นจำนวน 75% ของหุ้นที่ออกจำหน่ายแล้วทั้งหมดของ บีเจซี มาเฮ เมดิคอล คิดเป็น 15 ล้านบาท และ มาเฮ โฮลดิ้ง จีเอ็มบีเอช ถือหุ้นในอัตรา 25% ของทุนจดทะเบียนทั้งหมดของ บีเจซี มาเฮ เมดิคอล ที่มี 20 ล้านบาท 
นอกจากนี้ ที่ประชุมคณะกรรมการบริษัทยังได้มีมติให้สัตยาบันจัดตั้งบริษัทย่อยแห่งใหม่ในประเทศไทย ได้แก่ บริษัท บีเจซีเอ็มพ็อยท์ อินเตอร์เนชั่นแนล จดทะเบียนเมื่อวันที่ 21 พ.ค. 2556 เพื่อประกอบธุรกิจขายส่ง ขายปลีกสินค้าทั่วไป โดยบริษัท บีเจซี รีเทล ซึ่งเป็นบริษัทที่จดทะเบียนในไทยที่บริษัทถือหุ้นทั้งหมด
TUF ตั้งโต๊ะซื้อหุ้น PPC 53.14 บาท 
บริษัท แพ็คฟู้ด (PPC) เปิดเผยว่า คณะกรรมการบริษัทอนุมัติให้เพิกถอนหุ้นของบริษัทออกจากตลาดหลักทรัพย์แห่งประเทศไทย โดยบริษัท ไทยยูเนียน โฟรเซ่น โปรดักส์ (TUF) ซึ่งเป็นผู้ถือหุ้นรายใหญ่ จะเปิดรับซื้อหุ้นจากผู้ถือหุ้น PPC ในราคาหุ้นละ 53.14 บาท ซึ่งเท่ากับมูลค่ายุติธรรม ขณะที่บริษัทมีมูลค่าสินทรัพย์และหนี้สินจำนวน 52.92 บาท และราคาหุ้นเฉลี่ย 5 วันทำการที่ 52.01 บาท